La ràpida actuació de la Policia Local de l'Eliana salva la vida d'un xiquet en un col·legi
04 de juny de 2025

• La formació en primers auxilis i la coordinació efectiva van ser claus per a evitar una tragèdia.

La intervenció decisiva de dos agents de la Policia Local aquest dimarts, 3 de juny, ha permés salvar la vida d'un menor de 10 anys després de sofrir una parada respiratòria en un centre educatiu del municipi.

Gràcies a la ràpida activació del protocol d'emergència i a la correcta aplicació de maniobres de reanimació cardiopulmonar (RCP) per part dels agents, el menor va recuperar el pols abans de l'arribada dels serveis sanitaris, que van continuar l'assistència i el van traslladar a l'hospital en estat estable.

Aquesta actuació exemplar posa de manifest la importància de la formació contínua en primers auxilis que reben els membres del cos elianer, així com l'eficàcia del model de resposta immediata i coordinació entre cossos de seguretat i emergències.

L'alcalde de l'Eliana, Salva Torrent, ha volgut traslladar públicament el seu reconeixement: “En nom de tot el municipi, vull expressar la meua felicitació als agents que van intervenir, així com al personal educatiu que va activar amb rapidesa els mecanismes d'alerta”. L'Ajuntament reitera el compromís de continuar apostant per una Policia Local preparada, humana i pròxima, que no sols vela per la seguretat ciutadana, sinó que també respon de manera eficaç davant situacions crítiques com la viscuda aquesta setmana.